**Zápis do 1. ročníka**

 **prebieha**

**do 30. apríla 2024 v pracovných dňoch od 8:00 do 14:00**

1. **Prihlásenie dieťaťa do ZŠ je prostredníctvom** [**elektronickej prihlášky**](https://zsdrienov.edupage.org/register/) **prístupnej na webovej stránke školy.**
2. Rodičia vyplnia **elektronickú prihlášku,**najneskôr**do štvrtka 9. 4. 2024. Rodič je zodpovedný za správnosť vyplnenia údajov na prihláške.**
3. Rodičia detí, ktorí vyplnili elektronickú prihlášku, prídu na overenie správnosti údajov v prihláške osobne v čase konania zápisu 10. 4. 2024, spolu s  dokumentami, ktoré sú potrebné k zápisu (nájdete nižšie). Dieťa zapisujú obaja rodičia.
4. Rodičia detí, ktorí z rôznych dôvodov **nemali možnosť vyplniť elektronickú prihlášku**, prídu zapísať svoje dieťa**osobne 10. 4. 2024 (streda) 16.00 hod.**
5. V prípade, ak dieťa nedosiahlo školskú zrelosť, materská škola vydá rozhodnutie o pokračovaní v predprimárnom vzdelávaní v materskej škole (odklad) s informovaným súhlasom rodiča. Kópia rozhodnutia je súčasťou prihlášky do základnej školy.

  **Pri overovaní správnosti údajov zákonní zástupcovia dieťaťa predložia**:

* rodný list dieťaťa,
* občiansky preukaz (identifikačnú kartu) zákonného zástupcu,
* podľa potreby preukázateľný doklad o zdravotnom postihnutí dieťaťa (správa od lekára, psychológa, špeciálneho pedagóga, logopéda a pod.)
* v  prípade neúplnej rodiny rozhodnutie súdu o zverení dieťaťa do výchovy a súhlas druhého zákonného zástupcu (čestné prehlásenie),
* ak sa druhý zákonný zástupca zo závažných dôvodov nemôže zúčastniť zápisu – [čestné vyhlásenie zákonného zástupcu](https://zsdrienov.edupage.org/a/tlaciva),
* ak sa ani jeden zákonný zástupca nezdržuje na Slovensku, môže splnomocniť inú osobu - na zápise sa preukáže rodným listom dieťaťa, [splnomocnením](https://zsdrienov.edupage.org/a/tlaciva) od zákonného zástupcu dieťaťa a svojim občianskym preukazom,
* podané elektronické prihlášky vytlačíme.

**Počas zápisu je potrebné uhradiť v hotovosti pracovné zošity pre 1. ročník:**

* 18€ (základný variant),
* 25€ (variant s rozšíreným vyučovaním jazykov).

PRED NÁSTUPOM DO ŠKOLY

Pre úspešný nástup dieťaťa do školy je dôležitý určitý stupeň celkového vývinu, ktorý mu umožní bez väčších ťažkostí vykonávať školské povinnosti a zúčastňovať sa na spoločnom vyučovaní. Tento požadovaný stupeň vývinu zahŕňame pod pojem *zrelosť na školu alebo školská pripravenosť*. V prípade školskej zrelosti ide dnes viac než o vedomosti a rozumovú úroveň. Práve biologická zrelosť nervového systému podmieňuje schopnosť sústrediť sa, pracovnú vytrvalosť, kontrolu impulzívnosti, mieru pohyblivosti a vyspelosť jemnej motoriky.

***Čo má vedieť predškolák, kedy je pripravený na školu?***

**Spoločenské predpoklady**

* Dieťa je obľúbené a prijímané ostatnými deťmi v kolektíve.
* Je spokojné, keď sa hrá v skupine kamarátov.
* Nemá agresívne či trpiteľské postoje, keď sa stretáva s ťažkosťami.
* Má schopnosť podeliť sa s ostatnými.
* Je ochotné doma pomáhať a plniť jednoduché úlohy.
* Ak sa dieťaťu ponúkne nová činnosť, je ochotné pridať sa.
* Ak dostane pokyny, je pripravené akceptovať ich.

**Telesné predpoklady**

* Vie si zapnúť zips, gombičky, zašnurovať topánky, samostatne sa najesť, obslúžiť na WC.
* Vie strihať nožničkami, šiť tupou ihlou, navliekať korálky, vie uchopiť loptu a chytiť ju.
* Vie udržať rovnováhu pri chodení po múre, obrubníku, vie skákať na jednej nohe.
* Nie je apatické a nepokojné.

**Psychické predpoklady**

* Rado rozpráva svoje zážitky, skúsenosti, nedávne udalosti- vie hovoriť rozumne a s plynulosťou reči i významu.
* Rado počúva rozprávanie a je schopné počúvať bez prejavu nepokoja.
* Rozoznáva farby a vie ich pomenovať, vie rozoznať geometrické tvary.
* Orientuje sa v priestore.
* Vie svoje meno, adresu, pozná mená rodinných príslušníkov.
* Má dobrú výslovnosť a plynulo tvorí vety.
* Vie niekoľko básní, piesní, rado spieva.
* Túži čítať, zaujíma sa o všetko čo sa dá čítať, zaujíma sa o obrázkové seriály, vie ich podľa obrázkov rozprávať.
* Rado sa zapojí do hry a pokojne prijme pravidlá hry a dodržiava ich.

Ak budeme dieťa vychovávať podľa sloganu *„bezstarostné detstvo*“, teda detstvo bez zodpovednosti za splnenie jednoduchých úloh, dosiahneme u dieťaťa nechuť k akejkoľvek činnosti, ktorá sa podobá práci. Školu bude dieťa nenávidieť, pretože sa v nej od dieťaťa čosi vyžaduje. Domáce úlohy budú  každodenným trápením – dieťa nepochopí, že odrazu musí niečo urobiť.

Dieťaťu treba dávať jednoduché úlohy od malička, dodajú mu pocit zodpovednosti. Pre prvé krôčiky k ľahkému učeniu sa dávajme deťom jednoduché úlohy, pri ktorých sa musia naučiť čosi naspamäť. Vymýšľajme dieťaťu tvorivé úlohy a hry. Odmenou nám bude, že si dieťa školu obľúbi a nebude preň ťažko zvládnuteľným trápením.

Samotný rodič, ako aj okolie rodiny, si môžu všimnúť nielen problematické oblasti, ale aj určitý druh nadania alebo schopnosti, v ktorých vyniká v porovnaní so svojimi rovesníkmi, a to aj napriek určitej možnej nerovnomernosti vo vývine. V každom prípade odporúčame poradiť sa so psychológom o vhodnosti ďalšieho jeho vzdelávania.